Jesus het gesê: "Ek is die Weg, die Waarheid en die Lewe." Hy het ook gesê: "Julle sal die Waarheid ken en die Waarheid sal julle vry maak." Oor Jesus is gesê: "In die begin was die Woord en die Woord was by God en die Woord was God" en "Die Woord het vlees geword en onder ons kom woon."
Daar is geen kragtiger getuienis oor God en Wie Hy is as in die Bybel nie. Die Heilige Gees het beide gesproke en geskrewe woord gegee. Daar is geen kragtiger manier om die Waarheid te verkondig as om die woorde in die Bybel eenvoudig hardop te spreek nie.
Hierdie jaar is die 400ste herdenking van die eerste wettige Engelse Bybel, die "King James" uitgawe. Na die geboorte van die Kerk op Pinksterdag het Christene die boodskap oor Jesus versprei sonder dat hulle 'n geskrewe Bybel tot hulle beskikking gehad het. Al wat hulle gehad het was die getuienisse van die apostels, die Joodse geskrifte (Ou Testament) en die inspirasie van die Heilige Gees. Die eerste uitgawes van die Bybel soos ons dit vandag ken was in Grieks of Latyn. Slegs geordende predikante het toegang tot die Bybels gehad. Vir 1000 jaar was die Woord van God in Latyn gevange gehou. Diegene wat in besit van 'n ander vertaling betrap is, was tereggestel. Geen wonder die tydperk word beskryf as die Donker Eeue nie.
Die vertaling van die Bybel het 'n groot prys gekos maar vandag kan ons jubel omdat 98% van die mense in die wêreld die Bybel kan lees in 'n taal wat vir hulle verstaanbaar is. Wêreldwyd vier kerke en organisasies die vreugde om 'n Bybel in ons eie moedertaal te besit. Suid Afrikaanse Christene word uitgenooi om ook aan hierdie feesvierings deel te neem deur middel van 'n 24/5 Woord Wag van 1-5 Augustus 2011.
Paulus het vir Timoteus dringend aangespoor om homself toe wy daaraan om die Woord in die openbaar te lees (1 Tim 4:13). 'n Openbare Woord Wag is om die Bybel hardop in 'n openbare plek soos 'n inkopiesentrum te lees. Sit 'n tafel en stoele uit en lees eenvoudig hardop uit die Bybel.
Gebedswake word uitgedaag om die vir die hele maand van Augustus die Woord van God hardop in hulle omgewing te lees.